ΚΑΝΟΝΙΣΜΌΣ (ΕΚ) αριθ. 510/2008 ΤΗΣ ΕΠΙΤΡΟΠΉΣ της 6ης Ιουνίου 2008 για την τροποποίηση του παραρτήματος VI του κανονισμού (ΕΚ) αριθ. 1234/2007 του Συμβουλίου για την περίοδο εμπορίας 2008/09 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 59 παράγραφος 1 σε συνδυασμό με το άρθρο 4, Εκτιμώντας τα ακόλουθα: (1) Το παράρτημα VI του κανονισμού (ΕΚ) αριθ. 1234/2007 προβλέπει τις εθνικές και περιφεριακές ποσοστώσεις για την παραγωγή ζάχαρης, ισογλυκόζης και σιροπιού ινουλίνης. Οι εν λόγω ποσοστώσεις πρέπει να αναπροσαρμοστούν για την περίοδο εμπορίας 2008/09. (2) Οι αναπροσαρμογές είναι αποτέλεσμα της χορήγησης επιπρόσθετων και συμπληρωματικών ποσοστώσεων ισογλυκόζης. (3) Οι πιθανές συμπληρωματικές ποσοστώσεις ισογλυκόζης που ενδέχεται να χορηγηθούν σε μεταγενέστερη ημερομηνία για την περίοδο εμπορίας 2008/09, κατόπιν αίτησης εγκεκριμένων επιχειρήσεων της Ιταλίας, της Λιθουανίας και της Σουηδίας, θα ληφθούν υπόψη κατά την επόμενη αναπροσαρμογή των ποσοστώσεων που προβλέπονται στο παράρτημα VI του κανονισμού (ΕΚ) αριθ. 1234/2007 πριν από τα τέλη Φεβρουαρίου 2009. (4) Οι αναπροσαρμογές είναι επίσης αποτέλεσμα της εφαρμογής του άρθρου 3 του κανονισμού (ΕΚ) αριθ. 320/2006 του Συμβουλίου, της 20ής Φεβρουαρίου 2006, για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα και για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής (2), το οποίο προβλέπει ενίσχυση αναδιάρθρωσης για τις επιχειρήσεις που αποποιούνται τις ποσοστώσεις τους, καθώς και της εφαρμογής του άρθρου 4α παράγραφος 4 του ιδίου κανονισμού που προβλέπει την οριστική μείωση των ποσοστώσεων που χορηγούνται στις επιχειρήσεις σε περίπτωση υποβολής αιτήσεων ενίσχυσης αναδιάρθρωσης από τους καλλιεργητές. Ως εκ τούτου, πρέπει να ληφθούν υπόψη οι ποσοστώσεις που αποτέλεσαν αντικείμενο αποποίησης ή μειώθηκαν συνεπεία των αιτήσεων των καλλιεργητών για την περίοδο εμπορίας 2008/09 στο πλαίσιο του καθεστώτος αναδιάρθρωσης. (5) Συνεπώς, το παράρτημα VI του κανονισμού (ΕΚ) αριθ. 1234/2007 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα VI του κανονισμού (ΕΚ) αριθ. 1234/2007 αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Ιουνίου 2008.

[Source: multi_eurlex | Tokens: 2626]